Document ID: 32014R0825

NEUVOSTON ASETUS (EU) N:o 825/2014,
annettu 30 päivänä heinäkuuta 2014,
Krimiltä tai Sevastopolista peräisin olevien tavaroiden tuonnille unioniin asetettavista rajoituksista Krimin ja Sevastopolin laittoman liittämisen johdosta annetun asetuksen (EU) N:o 692/2014 muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 215 artiklan,
ottaa huomioon rajoittavista toimenpiteistä Krimin ja Sevastopolin laittoman liittämisen johdosta 23 päivänä kesäkuuta 2014 annetun neuvoston päätöksen 2014/386/YUTP (1),
ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
sekä katsoo seuraavaa:
(1)
Neuvoston asetuksella (EU) N:o 692/2014 (2) pannaan täytäntöön tietyt päätöksessä 2014/386/YUTP säädetyt toimenpiteet, erityisesti rajoitukset, jotka Krimin ja Sevastopolin laittoman liittämisen johdosta asetetaan Krimiltä tai Sevastopolista peräisin oleville tavaroille sekä tällaisten tavaroiden tuontiin liittyvälle suoraan tai välillisesti tapahtuvalle rahoituksen tai rahoitustuen antamiselle taikka vakuutusten ja jälleenvakuutusten myöntämiselle.
(2)
Neuvosto antoi 30 päivänä heinäkuuta 2014 päätöksen 2014/507/YUTP (3), jolla muutetaan päätöstä 2014/386/YUTP, säätääkseen kiellosta, joka koskee uusia infrastruktuuri-investointeja liikenteen, televiestinnän ja energian sekä luonnonvaojen hyödyntämisen alalla Krimillä ja Sevastopolissa, sekä vientikiellosta, joka koskee näihin aloihin liittyviä keskeisiä laitteita ja teknologiaa.
(3)
Kyseiset toimenpiteet kuuluvat perussopimuksen soveltamisalaan, ja sen vuoksi niiden täytäntöönpano edellyttää lainsäädäntöä unionin tasolla erityisesti sen varmistamiseksi, että niitä sovelletaan yhtenäisesti kaikissa jäsenvaltioissa.
(4)
Näin ollen asetusta (EU) N:o 692/2014 olisi muutettava sen mukaisesti.
(5)
Jotta tässä asetuksessa säädetyillä toimenpiteillä olisi tavoiteltu vaikutus, sen olisi tultava voimaan välittömästi,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 692/2014 seuraavasti:
1)
Korvataan otsikko seuraavasti:
”Neuvoston asetus (EU) N:o 692/2014, annettu 23 päivänä kesäkuuta 2014, rajoittavista toimenpiteistä Krimin ja Sevastopolin laittoman liittämisen johdosta”.
2)
Lisätään 1 artiklaan alakohdat seuraavasti:
”f)
’välityspalveluilla’:
i)
sellaisista liiketapahtumista neuvottelemista tai sellaisten liiketapahtumien järjestelemistä, jotka koskevat tuotteiden ja teknologian tai rahoituspalvelujen ja teknisten palvelujen ostoa, myyntiä tai toimittamista, myös kolmannesta maasta johonkin toiseen kolmanteen maahan, tai
ii)
tuotteiden ja teknologian tai rahoituspalvelujen ja teknisten palvelujen myyntiä tai ostoa, myös silloin kun ne sijaitsevat kolmansissa maissa ja siirretään johonkin toiseen kolmanteen maahan.
g)
’teknisellä avulla’ kaikkea teknistä tukea, joka liittyy korjaamiseen, kehittämiseen, valmistukseen, kokoamiseen, testaamiseen, kunnossapitoon tai muuhun tekniseen palveluun ja joka voi olla muodoltaan ohjausta, neuvontaa, koulutusta, käytännön tietojen tai taitojen välittämistä tai konsulttipalveluja; tekniseen apuun kuuluu myös avun antaminen suullisesti.”
3)
Lisätään artiklat seuraavasti:
”2 a artikla
1. Kielletään
a)
sellaisten rahoituslainojen tai -luottojen myöntäminen, jotka liittyvät erityisesti liikenteen, televiestinnän ja energian alojen infrastruktuurin luomiseen, hankintaan tai kehittämiseen Krimillä tai Sevastopolissa;
b)
osuuden tai lisäosuuden hankkiminen sellaisista Krimille tai Sevastopoliin sijoittautuneista yrityksistä, jotka osallistuvat liikenteen, televiestinnän ja energian alojen infrastruktuurin luomiseen, hankintaan tai kehittämiseen Krimillä tai Sevastopolissa, mukaan luettuina tällaisten yritysten hankkiminen kokonaan ja osuuteen oikeuttavien osakkeiden ja arvopapereiden hankkiminen;
c)
sellaisten yhteisyritysten perustaminen, jotka liittyyvät liikenteen, televiestinnän ja energian alojen infrastruktuurin luomiseen, hankintaan tai kehittämiseen Krimillä tai Sevastopolissa.
2. Kielletään
a)
sellaisten rahoituslainojen tai -luottojen myöntäminen, jotka liittyvät erityisesti öljy-, kaasu- tai mineraalivarojen hyödyntämiseen Krimillä tai Sevastopolissa;
b)
osuuden tai lisäosuuden hankkiminen sellaisista Krimille tai Sevastopoliin sijoittautuneista yrityksistä, jotka osallistuvat öljy-, kaasu- tai mineraalivarojen hyödyntämiseen Krimillä tai Sevastopolissa, mukaan luettuina tällaisten yritysten hankkiminen kokonaan ja osuuteen oikeuttavien osakkeiden ja arvopapereiden hankkiminen;
c)
sellaisten yhteisyritysten perustaminen, jotka liittyvät öljy-, kaasu- tai mineraalivarojen hyödyntämiseen Krimillä tai Sevastopolissa.
3. Tätä artiklaa ja 2 b artiklaa sovellettaessa tarkoitetaan
a)
’mineraalivaroilla’ liitteessä II lueteltuja mineraalivaroja;
b)
’hyödyntämisellä’ öljy-, kaasu- ja mineraalivarojen etsintää, talteenottoa, jalostamista ja hallinnointia sekä niihin liittyvien geologisten palvelujen tarjontaa, mutta siihen ei kuulu olemassa olevan infrastruktuurin ylläpito turvallisuudentakaamiseksi;
c)
’jalostamisella’ jalostusta, käsittelyä ja valmistamista myyntiä varten.
2 b artikla
Kielletään 2 a artiklassa tarkoitettuihin investointitoimintoihin liittyvän teknisen avun, välityspalvelujen tarjoaminen suoraan tai välillisesti.
2 c artikla
1. Kielletään liitteessä III lueteltujen keskeisten laitteiden ja teknologian myyminen, toimittaminen, siirtäminen ja vienti suoraan tai välillisesti luonnolliselle henkilölle, oikeushenkilölle, yhteisölle tai elimelle Krimillä tai Sevastopolissa, tai käytettäväksi Krimillä tai Sevastopolissa.
2. Liitteeseen III sisältyvät sellaiset keskeiset laitteet ja teknologia, jotka liittyvät olevan infrastruktuurin luomiseen, hankintaan tai kehittämiseen seuraavilla aloilla:
a)
liikenne;
b)
televiestintä;
c)
energia;
d)
öljy-, kaasu- ja mineraalivarantojen hyödyntäminen Krimillä ja Sevastopolissa.
3. Kielletään
a)
liitteessä III lueteltuihin keskeisiin laitteisiin ja teknologiaan ja liitteessä III lueteltujen tuotteiden toimitukseen, valmistukseen, ylläpitoon ja käyttöön liittyvän teknisen avun tai välityspalvelujen tarjoaminen suoraan tai välillisesti luonnolliselle henkilölle tai oikeushenkilölle, yhteisölle tai elimelle Krimillä tai Sevastopolissa, tai käytettäväksi Krimillä tai Sevastopolissa; ja
b)
liitteessä III lueteltuihin keskeisiin laitteisiin ja teknologiaan liittyvän rahoituksen tai rahoitustuen antaminen suoraan tai välillisesti luonnolliselle henkilölle tai oikeushenkilölle, yhteisölle tai elimelle Krimillä tai Sevastopolissa, tai käytettäväksi Krimillä tai Sevastopolissa.
4. Kielletään tietoinen tai tarkoituksellinen osallistuminen toimintaan, jonka tarkoituksena tai tuloksena on 1 ja 3 kohdassa tarkoitettujen kieltojen kiertäminen.
5. Edellä 1 ja 3 kohdassa säädettyjä kieltoja ei sovelleta 28 päivään lokakuuta 2014 saakka niiden liiketoimien toteuttamiseen, joita edellytetään ennen 30 päivänä heinäkuuta 2014 tehdyssä kauppasopimuksessa, joka koskee liitteessä III lueteltuja keskeisiä laitteita tai teknologiaa, tai liitesopimuksissa, jotka ovat tarpeen kyseisten sopimusten toteuttamiseksi, edellyttäen, että luonnollinen henkilö tai oikeushenkilö, yhteisö tai elin, joka pyrkii toteuttamaan kyseisen liiketoimen tai tarjoaa apua kyseiseen liiketoimeen, on ilmoittanut liiketoimesta tai avunannosta vähintään 10 työpäivää etukäteen sen jäsenvaltion toimivaltaiselle viranomaiselle, johon se on sijoittautunut.
2 d artikla
Edellä olevia 2 a ja 2 b artiklaa ei sovelleta rahoituslainan tai -luoton myöntämiseen, lisäosuuden hankkimiseen eikä yhteisyrityksen perustamiseen, jos seuraavat edellytykset täyttyvät:
a)
liiketoimea edellytetään sopimuksessa, joka on tehty ennen 30 päivänä heinäkuuta 2014; ja
b)
toimivaltaiselle viranomaiselle on ilmoitettu vähintään 10 työpäivää etukäteen.”
4)
Muutetaan asetuksen (EU) N:o 692/2014 liitteen uudeksi otsikoksi ”Liite I” ja lisätään liitteet II ja III tämän asetuksen liitteen mukaisesti.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 2014.

Labels: 18
3
5